شەفەق نیوز- دوێکە ئێوارە، ئەنجومەن ئەدەبی ئاوات دە سەقەز دەس کرد وە کار.
دە ئی دانیشتنەوە ک دوێیمن دانیشتنەوەێ ئاوات بی و وە نام "گوشن کردن ئەنجومەن"ەگە نامگیرەو کریابی.
مودیر ئی ئائینە؛  هەژان بابامیری، دەبیر ئەنجومەنەگە، دە سەرەتاێ قسەێلەێ وت: گەپترین کار ئیمە جوور NGO و چالاکەێل ئەدەبی، میرات‌ئەڵگری و ئامانەت‌ئەڵگرییە و چشتێ ک دە ئی ئەنجومەن دگریمنە مل یەسە ک ئی میرات باوانییە وە کووەو کردنەوەێ میژوو ئەدەبی سەقز و زینگەو کردنێ، بەریمنە بەزانی و بن‌دوروس.
دە دریژای ئی دانیشتنەوە، میلاد ئەمانولاهی شاعر سەقزی ک قسەکەر ئەنجومەنەگەێش هساو دبێ، سەر باس دەبارەێ بەرنامەێلەێ ئی ئەنجومەنە ئەڕا بانان ئەڵچپان و وت: هەر کارێ وەختێ ک دە نام رەسانەێل و رووژنامە و گوڤارەێلە، وڵات لەێ ئەوبڕەسنیمن، دەسکەفتەێل فرەترێ دیرێ ک ئیمە ئەڕا ئاوات ئی شەواچە خستیمنەسە رێ و بەس و پەیوەندییەێلێ نایمنە ک لە هەر کارێگمان زوو وە زوو هە لە سەقزەو تا هەر جیێ تر دە ئێران و ئەو دووەێ کوردستانات تا وە بەغدا، وە بەشداری هەواڵنێری شەفەق‌نیوز کوردەێل فەیلی، بڵاوەو ببێ.
دە ئی دانیشتنەوە لە دو شاعر کووچیاگ و گەوراێ ناوچەێ سەقز ویر کریا؛ ماموستا سەێ کامیل ئیمامی وە نازناو ئاوات ئوو میرزا فەێزولا شافعی ناسریاگ وە لانام نازاری موخڵس ئمجا ژیان‌نامە و بڕێ لە شێعرەێلەیان وە دەنگە پڕ هەستەگەێ برایان خاڵد فەتاحی و ئقباڵ موحەمەدی و خانم  فاتمەێ حجازی خوەنریا.
دەس دۆماجار، دە بەشە ئاخرەگەێ ئی دانیشتنەوە بڕێ لە شاعرەێلە شێعرەێلەێ خوەیان خوەنستن و ئاخرسەریش گوورانی کوردیێ چڕیاوە.
هەرچەن داخوازیاری فرەیێگ ئەڕا بەشداری لەێ مەراسمە ک دە ساڵونە گەپەێ کتاوخانه‌ێ مه‌رکەزی شار سەقز نریا، دکریا باوجی وە خاتر پیەرێزداری لە کورونا، ئی ئەنجومەنە، هە  بڕێ لە چالاکەێل و شاعرەێل و نویسەرەێل ئەدەبی سەقز، دەنگ کرد ئەڕا هاتن وەێ ئائینە بهەرزە.
